《送按察使郭智之福建》
明代·杨荣

圣朝建百职，风纪任匪轻。外台掌一面，郡邑瞻仪刑。

自非英特流，是职良难胜。郭君京畿彦，擢桂当妙龄。

遂峨獬豸冠，正笏居明廷。丹心照白日，逸气凌青冥。

乘骢道途肃，揽辔污浊清。鹰隼戾霄汉，歘使凡鸟惊。

以兹荷优擢，出入被恩荣。朱衣面黼扆，锦带腰间横。

奉命镇关陕，惓惓效忠诚。边堠息烽警，民物俱安宁。

暂息九霄翮，高秋再骞腾。七闽在南服，宪度虚鉴衡。

喜君膺荐拔，告别今戒行。风清残暑收，雨霁凉气生。

画船泛清波，一日千里程。暮发广川驿，朝过下邳城。

苏台月先白，钱塘潮正平。行行抵闽粤，下车振英声。

林薮断豺虎，海岛绝鲵鲸。令行群邪伏，心正公道明。

定知惠爱洽，不负知己情。永保松柏操，岁晚长青青。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。